
ELŐTERJESZTÉS
a Zalaegerszegi Városi Diákönkormányzat Közgyűlése
2026. április 22-i ülésére
Tárgy:	Küzdősportok Napja
Előterjesztő:	Frankovics Gréta Lujza diák-alpolgármester
Készítette:	Frankovics Gréta Lujza diák-alpolgármester
A bizottság ülésére meghívást kap: Zalaegerszeg MJV Önkormányzata Közgyűlésének tagjai


Tisztelt Közgyűlés!
A Zalaegerszegi Városi Diákönkormányzat az elmúlt időszakban több helyi középiskolában szervezett diákfórumokat, amelyek célja az volt, hogy a tanulók közvetlenül is megoszthassák véleményüket a várost érintő fontos kérdésekről. A fórumok során kiemelt témaként jelent meg a közbiztonság helyzete Zalaegerszeg területén, amely kapcsán számos diák fogalmazott meg észrevételeket, tapasztalatokat és javaslatokat.
A megszólaló tanulók részéről visszatérő igényként jelent meg a biztonságérzet növelése, valamint az a törekvés, hogy a fiatalok felkészültebben tudjanak reagálni különböző veszélyhelyzetekben. Kiemelt hangsúlyt kapott az önvédelem kérdésköre, valamint az ehhez kapcsolódó gyakorlati és elméleti ismeretek elsajátításának lehetősége.
Ezzel összefüggésben merült fel a küzdősportok szerepe, mint olyan eszköz, amely nemcsak fizikai felkészültséget biztosít, hanem hozzájárul a fegyelmezettség, az önkontroll, a tudatosság és a felelősségteljes viselkedés kialakításához is. A diákok részéről egyértelmű nyitottság mutatkozott arra, hogy közelebbről megismerjék ezeket a sportágakat, és lehetőségük legyen azok kipróbálására.
A fentiek alapján javaslatként fogalmazódott meg egy „Küzdősportok Napja” elnevezésű program megszervezése, amelynek célja nem csupán a sportágak bemutatása, hanem kifejezetten az önvédelmi szemlélet erősítése lenne. A rendezvény során a hangsúly a gyakorlati hasznosíthatóságon, a veszélyhelyzetek felismerésén és kezelésén, valamint a tudatos viselkedés kialakításán lenne.
A program keretében az alábbi elemeket valósítanánk meg:
•	különböző küzdősportok (pl. judo, karate, kick-box, thai-box) bemutatói,
•	interaktív kipróbálási lehetőségek a diákok számára,
•	alapvető önvédelmi technikák oktatása,
•	előadás a veszélyhelyzetek felismeréséről és kezeléséről,
•	a rendőrség bevonásával megvalósuló tájékoztató a jogi háttérről és a krízishelyzetekben követendő helyes magatartásról.
A kezdeményezés szakmai megalapozottsága érdekében fontos kiemelni, hogy a ZVDÖK nem rendelkezik szakmai háttérrel, ezért indokolt a helyi sportegyesületek bevonása a program tervezésébe és megvalósításába. Zalaegerszeg városában számos, utánpótlás-neveléssel is foglalkozó sportszervezet működik, amelyek jelentős tapasztalattal rendelkeznek a fiatalok képzésében, így szakmai partnerként való részvételük elengedhetetlen. 
A program időzítésének meghatározása során figyelembe kell venni, hogy a diákhét időszaka a tanulók és az intézmények számára is kiemelten terhelt. Ennek megfelelően az eseményt a tanév elején bonyolítanánk le.
A kezdeményezés megvalósítása hozzájárulhat az egészséges életmód népszerűsítéséhez, a közösségi élmények erősítéséhez, valamint a biztonságtudatos szemlélet kialakításához a zalaegerszegi diákság körében.
Határozati javaslat:
A Zalaegerszegi Városi Diákönkormányzat vállalja, hogy felveszi a kapcsolatot a zalaegerszegi küzdősport egyesületek képviselőivel a program szakmai tartalmának kidolgozása, valamint a rendezvény megszervezése érdekében.
A ZVDÖK kéri Zalaegerszeg Megyei Jogú Város Önkormányzatát, hogy nyújtson támogatást az érintett intézmények fenntartóival történő kapcsolattartás elősegítésében, különös tekintettel a program iskolai megvalósításának koordinációjára.
Zalaegerszeg, 2026. április 22.

